《喜晴四首 其四》
明代·黄佐

端居抚灵化，流幻成阴晴。晨鸡奏天色，起觉衾绸轻。

籓篱未云奏，溪壑浩已盈。抱独有馀豫，焉知世上情。

邂逅适所愿，丹葵耀其英。摇摇庭绿中，有鸟时一鸣。

物色每如此，聊以观我生。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。